Document ID: 32004D0690

KOMISSION PÄÄTÖS,
tehty 7 päivänä lokakuuta 2004,
yhteisön osallistumisesta sähköisten paikannuslaitteiden hankkimisesta ja asentamisesta kalastusaluksille aiheutuvien menojen rahoitukseen vuonna 2004
(tiedoksiannettu numerolla K(2004) 3358)
(2004/690/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön rahoitusosuudesta jäsenvaltioiden kalastuksenvalvontaohjelmille 29 päivänä huhtikuuta 2004 tehdyn neuvoston päätöksen 2004/465/EY (1) ja erityisesti sen 6 artiklan 1 kohdan,
sekä katsoo seuraavaa:
(1)
Jäsenvaltiot ovat toimittaneet komissiolle kalastuksen valvontatoimia koskevat ohjelmat 1 päivän tammikuuta 2004 ja 31 päivän joulukuuta 2004 väliseksi ajaksi. Ohjelmien mukana on niihin liittyvien menojen rahoitusta koskevat hakemukset.
(2)
Yhteisön rahoitusta voidaan myöntää rahoituspyynnöille, jotka koskevat päätöksessä 2004/465/EY lueteltuja toimia. Erityisesti, kun otetaan huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annettu neuvoston asetus (EY) N:o 2371/2002 (2), etusijalle asetetaan satelliittiseurantajärjestelmän laajentaminen koskemaan aluksia, joiden perpendikkeleiden välinen pituus on yli 15 metriä, sekä kalastustoimien valvonnassa käytettävään uuteen teknologiaan ja sen käyttöön ottamiseen liittyvät kokeiluhankkeet sekä kalastusalan seuranta-, valvonta- ja tarkkailutehtävistä vastaavien virkamiesten koulutus ja vaihto.
(3)
On aiheellista vahvistaa yhteisön rahoituksen enimmäismäärä vuoden 2004 tukikelpoisia menoja varten kullekin jäsenvaltiolle sen tuen osalta, joka myönnetään kalastusalusten varustamiseksi sähköisillä paikannuslaitteilla, joiden avulla kalastuksenseurantakeskus voi seurata aluksia satelliittiseurantajärjestelmää käyttäen.
(4)
On aiheellista vahvistaa yhteisön rahoitusosuus tällaisten toimien osalta ja edellytykset, joiden perusteella yhteisö korvaa jäsenvaltioille aiheutuneet kustannukset.
(5)
Sähköisten paikannuslaitteiden on täytettävä vaatimukset, joista on säädetty alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (3).
(6)
Jäsenvaltioiden on päätöksen 2004/465/EY 8 artiklan mukaisesti sitouduttava menoihinsa 12 kuukauden kuluessa sen vuoden päättymisestä, jona ne saivat tiedoksi tämän päätöksen. Niiden on myös noudatettava kyseisen päätöksen säännöksiä, jotka koskevat hankkeiden käynnistämistä ja korvaushakemusten esittämistä.
(7)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde
Tässä päätöksessä vahvistetaan yhteisön rahoituksen kokonaismäärä kullekin jäsenvaltiolle, yhteisön rahoitusosuuden suuruus ja ne edellytykset, joilla tukea voidaan myöntää sähköisten paikannuslaitteiden hankkimiseen ja asentamiseen yhteisön kalastusaluksiin.
2 artikla
Tukikelpoiset menot
1. Jotta menot olisivat tämän päätöksen mukaisesti kelpoisia yhteisön rahoitukseen, menojen on aiheuduttava sellaisten sähköisten paikannuslaitteiden hankkimisesta ja asentamisesta yhteisön kalastusaluksiin, joiden avulla kalastuksenseurantakeskus voi seurata aluksia satelliittiseurantajärjestelmää (VMS-järjestelmä) käyttäen.
2. Edellä olevassa 1 kohdassa mainittujen laitteiden on oltava asetuksessa (EY) N:o 2244/2003 säädettyjen vaatimusten mukaisia.
3. Vain sellaiset menot, jotka ovat syntyneet jäsenvaltioiden erillisten kalastuksenvalvontaohjelmien puitteissa, katsotaan kelpoisiksi yhteisön rahoitukseen.
3 artikla
Kokonaismäärä
Kullekin jäsenvaltiolle myönnettävän rahoituksen kokonaismäärä esitetään liitteessä.
4 artikla
Määrät ja edellytykset
1. Niiden tukikelpoisten menojen enimmäismäärä, joihin voidaan myöntää yhteisön rahoitusta sähköisten paikannuslaitteiden hankkimiseksi ja niiden asentamiseksi kalastusaluksiin, voi olla enintään 4 500 euroa alusta kohti.
2. Edellä olevassa 1 kohdassa säädetyn 4 500 euron rajoissa yhteisö rahoittaa tukikelpoiset menot sataprosenttisesti ensimmäisten 1 500 euron osalta.
3. Yhteisön rahoitusosuus tukikelpoisten, 1 500 ja 4 500 euron välille sijoittuvien aluskohtaisten menojen osalta on enintään 50 prosenttia näistä menoista.
5 artikla
Valuutta
Korvausta ja ennakkoja koskevat hakemukset, joita ei ole tehty euroina, muunnetaan euroiksi käyttäen sen kuukauden vaihtokurssia, jona komissio on vastaanottanut hakemuksen.
6 artikla
Tämä päätös on osoitettu jäsenvaltioille.
Tehty Brysselissä 7 päivänä lokakuuta 2004.

Labels: 11
19
8
6
12